Papersnake/gushiwen huggingface dataset:
林府判和前三苏图诗再依韵为谢
徐鹿卿（宋代）

蜀道山川鬼斸开，文星屡谪北中来。凌云赋客邀难住，捉月仙人唤不回。

坡颍与泉同一姓，汉唐比宋孰多材。公诗状出眉州画，不学香山咏马嵬。
寓潭水院寄王鼎臣
郭昂（宋代）

落魄猖狂久陆沈，蛮金散尽力难任。魂摇漳水云烟阔，肠断燕难草树深。

朽索谩羁千里马，樊笼空锁九皋禽。薰风一夜招提梦，明月关山处处心。
崇雅殿观射
载湉（清代）

侍辇来西苑，清和景物新。蛙鸣青草岸，燕舞绿杨津。

破的星腾彩，弯弓月满轮。羽林亲校艺，应有虎罴臣。
游普向十首 其十
陈造（宋代）

行穿老桧千寻影，归受凉荷十里风。从此胜游萦客梦，梦随黄鹄下云空。
上官右史庆幸堂
释元肇（宋代）

先生何庆幸，年老乐安闲。得地无多亩，营堂不数间。

种花皆结子，移石便成山。只有双双鹤，相随日往还。
篱笋
李颀（唐代）

东园长新笋，映日复穿篱。迸出依青嶂，攒生伴绿池。

色因林向背，行逐地高卑。但恐春将老，青青独尔为。
北栅口
李化楠（清代）

孤城颓废没荒榛，白日寒多不见春。穷巷未消连夜雪，残镫还照隔年人。

关门自古通沙漠，边塞而今尽仆臣。城下将军无所事，相逢一笑劝杯频。
偈倾一百三十三首
释法薰（宋代）

禅非意想，道绝功勋。
青天白日，有迷路人。
秋日游凤凰岩
郑文炳（明代）

浮岚缥缈留芳迹，远隔尘寰开绝壁。烟光一片接沧溟，万仞芙蓉削天碧。

奇情胜概近蓬瀛，石室玲珑紫翠盈。松风涧水调丝管，瑶草琪花照眼明。

凤翔千仞周八极，一览德辉暂栖息。轩翥宁同凡鸟群，文采欲绚青山色。

何时振翼五云边，梧叶秋风漫自怜。只今佳气复缭绕，丹穴应知胜昔年。

登临竟日穷幽境，惊飙飒飒轻裾冷。菊丛缀玉带晴晖，古峡寒潭照秋影。

徘徊展眺物华新，脚踏芒鞋破绿茵。扶筇直上飞云顶，举手不觉摩苍旻。

醍醐漫倒和烟吸，带醉狂歌山鬼泣。达人对境须旷观，牛山何必空于邑。

仙岩灵秀岂寻常，英髦接踵争翱翔。赓歌杂遝叶韶濩，群羡海邦多凤凰。
子规
杜甫（唐代）

峡里云安县，江楼翼瓦齐。
两边山木合，终日子规啼。
眇眇春风见，萧萧夜色凄。
客愁那听此，故作傍人低。
赠颛顼山人
刘沧（唐代）

浩气含真玉片辉，著书精义入玄微。洛阳紫陌几曾醉，

少室白云时一归。松雪月高唯鹤宿，烟岚秋霁到人稀。

知君济世有长策，莫问沧浪隐钓矶。
闻蛩
张方平（宋代）

惨澹霜风月色寒，愁人无寐坐閒轩。别听一部凄凉曲，几种秋虫咽草根。
偈颂九十三首
释梵琮（宋代）

安居九十日，闲中滋味长。
幸好一盘饭，何用糁椒姜。
升堂重举话，雪上更加霜。
伤孙曼叔尚书
刘攽（宋代）

金声掷赋惟兴公，西河智略称会宗。曳裾置醴初奋发，听履题剑方从容。

上倚壶遂以为相，众恨王骏不得封。韫吾良臣九京地，此意自昔悲重重。
经故侯第
黄衷（明代）

河水涟漪漾柳丝，主人何处海天涯。语低社日雌雄燕，泣断春风子母狮。

乐本旋侵闲路径，花游还剩旧台池。邻西老妪惟贫病，借问传呼今是谁。
晚秋登城之作 其二
佚名（唐代）

东山日色片光残，西岭云象暝草寒。谷口穹庐遥逦迤，溪边牛马暮盘跚。

目前愁见川至窄，望处心迷兴不宽。乡国未知何所在，路逢相识问看看。
己亥十月送成父弟絜两户幼累归玉山五首
赵蕃（宋代）

十月江行多北风，打头不用怨天公。
清音堂下换船处，想见挂帆滩已空。
奉册运使陈殿丞惜洛阳牡丹为霜风所损
司马光（宋代）

名花多种欲纷敷，一夕霜风非所虞。
节物偶然何足道，人情遗恨不能无。
飘摇健笔诗千首，惆怅东风酒百壶。
纵使前春满朱槛，使车那复滞西都。
过天德和王辅之四首 其二
耶律楚材（元代）

六师严驾渡长河，师不留行谁敢何！千里旌旗翻锦浪，一声金鼓振寒波。

殷亡谁道三仁在，康灭空传五子歌。唾手要荒归一统，汉唐鸿业未能过。
和木犀再开
虞俦（宋代）

东堂留得最高枝，向道重开果有时。
仙掌露溥秋气重，山头月照晚妆宜。
层层黄色眉间见，拂拂清香鼻观知。
更约菊花为老伴，四难并处可无诗。
无题
佚名（宋代）

帘卷窗穿户不扃，隙尘风叶任纵横。
幽人睡足谁呼觉，攲枕床前有月明。
送李秀才赴滑州诣大夫舅
武元衡（唐代）

陌头车马去翩翩，白面怀书美少年。东武扬公姻娅重，

西州谢傅舅甥贤。长亭叫月新秋雁，官渡含风古树蝉。

知己满朝留不住，贵臣河上拥旌旃。
三叠
刘克庄（宋代）

唐时才子总能诗，张祜轻狂李益痴。
管甚三姨偷玉笛，诳他小玉写乌丝。
杂兴
张镃（宋代）

迢遥秦陇旧家山，百万貔貅拥节还。
读尽一编时自许，西风吹梦玉门关。
寿湖南宗宪五首
廖行之（宋代）

伊洛有真派，渊源洙泗宗。
蜀张日益远，言行将无同。
於公见事业，吾党如适从。
坐令千载下，竟识儒者功。
八声甘州（寿张尚书）
詹玉（宋代）

从黄石容履，一编书，曾佐汉王关。甚殷勤佳约，茹芝人共，引鹤差鸾。借手便成羽翼，方略正如闲。说道赤松去，还在人间。

紫绶青春如许，是南辰尊宿，北斗天官。问沙时早晚，喜色满长安。传宣能勾凤诏，便玉除前面领仙班。功名了，却茶烟琴月，慢慢东山。
新雨
六十七（清代）

人日初临鹿岛东，五更钟后雨濛濛。乍闻点滴随朝霭，渐觉霏微逐晓风。

庭院香生梅馥馥，田畴青润麦芃芃。从兹蓑笠勤耕作，会见西成岁屡丰。
观灯玉台体十首 其十
徐铉（宋代）

日照花，七香车。歌舞平阳第，经过赵李家。
寄怀梅耦长
博尔都（清代）

帝城别后竟谁依，知向江干暂息机。雨过渔舟当户集，秋深沙燕贴窗飞。

爱看水月宵移棹，静憩松阴画掩扉。几欲寄书征雁杳，空教翘首对斜晖。
春晚客怀 其一
王冕（元代）

春事已过半，客怀何怅然？鸟啼云外树，花落雨余田。
沽酒不成醉，解衣徒自怜。
五湖烟水远，未得问归船。
颂古十一首
释咸杰（宋代）

百战场中舞纛旗，将军立处十分危。
游人只看锥头利，失却吹毛总不知。
颂古一百首
释智愚（宋代）

短袴长衫白苎巾，咿咿月下急推轮。
洛阳路上相逢著，尽是经商买卖人。
弹铗歌为郓樊生赋
于慎行（明代）

君家阀阅高东鲁，亦近樊城传旧土。两朝八座祖与孙，后代簪旧仍接武。

尔亦翩翩帝里游，茱萸锦带鹔鹴裘。紫云阙下弹双铗，来向朱门傅小侯。

朱门修巷临长道，翠阁琼楼相映好。明月时闻内苑笙，春风日蹋芳堤草。

高堂上客号三千，侠少风流独迥然。斗鸡南陌争金距，走马东城揖玉鞭。

相逢斗酒多倾倒，胡姬垆头天未晓。汾阳甲第贵盈门，那作樵渔空自老。

蓟门春尽雨茫茫，汶水梁山路阻长。锦衣归向桥边过，不是青丝马上郎。
遥题药地禅师青原新得瀑泉 其二
陈子升（明代）

混混曹溪水有源，青原一派号山门。不见大师传祖意，三条冰挂一峰尊。
寄张书绅，时闻在越
张煌言（明代）

雁到寒沙一片秋，闻君犹作下邳游。江山雄视浑绵蕞，湖海轻装只蒯缑。

醉后谏书多逐客，愁中诗史尽离忧。赤城霞气今依旧，何必衣冠禹穴求！
字字双 戍妇
陈翼飞（明代）

长城饮马嘶复嘶，古木寒雅栖复栖。空床独守啼复啼，从军荡子西复西。
和王丞迈
陈宓（宋代）

蚤慕登门宠，今欣后乘陪。
穷山逢岁晚，佳节看阳来。
地暖犹闻桂，冬深未见梅。
高斋公事少，暇日足徘徊。
平元曲寄二弟植与格
陈碧娘（宋代）

虎头将军眼如电，领兵夜渡龙舟堰。
良人腰悬大羽箭，广西略地崖西战。
三年消息无鸿便，咫尺凭谁寄春怨。
日长花柳暗庭院，斜倚妆楼倦针线。
心怀良人几时见，忽睹二郎来我面。
植兮再吸倾六礶，格也一弹落双燕。
何不将我张郎西，协义维舟同虎围。
无术平寇报明主，恨身不是奇男子。
倘妾当年未嫁夫，愿学明妃和西虏。
元人未知肯我许，我能管瑟又能舞。
二弟慨然舍我去，日睹江头泪如雨。
向回闻鸡几欲死，未审良人能再睹。
贫女
李山甫（唐代）

平生不识绣衣裳，闲把荆钗亦自伤。镜里只应谙素貌，

人间多自信红妆。当年未嫁还忧老，终日求媒即道狂。

两意定知无说处，暗垂珠泪湿蚕筐。
皇后阁春帖子祠五首
真德秀（宋代）

宝扇彩云开，宫妆衬玉梅。
共持千岁柏，争献万年杯。
送蕲州裴员外
李山甫（唐代）

正作南宫第一人，暂随霓旆怆离群。晓从阙下辞天子，

春向江头待使君。五马尚迷青琐路，双鱼犹惹翠兰芬。

明朝无路寻归处，禁树参差隔紫云。
奉和王元二相避暑怀杜太尉
李端（唐代）

艰难尝共理，海晏更相悲。况复登堂处，分明避暑时。

绿槐千穗绽，丹药一番迟。蓬荜今何幸，先朝大雅诗。
送陈颖仲赴省闱
李弥逊（宋代）

木末挥斤玉未镌，清姿直节已飘然。
诗书插架嗤三万，文字撑飘富五千，
笔下行看吐黄绢，选中应喜探青钱。
管城自有封侯相，得路功名且着鞭。
送钱端修侍郎二首 其一
周紫芝（宋代）

人间编削要研摩，富贵声名不奈多。似我岂容窥玉海，如公真合上銮坡。

依光日月心应在，回首湖山意若何。白鹭洲前留不得，却归京洛拥鸣珂。
浣溪沙 重游黄山光明顶感赋
吴灏（清代）

二月黄山遍野梅。宿云朝雾漫天来。愧余吟咏少清才。

可是巫云人不见，渺然春梦断难回。迢遥山径独徘徊。
上虞相行春口号十首 其十
王质（宋代）

遥指吴天背蜀云，峡波小绿作微皴。西州寒食清明了，犹见檀心上苑春。
倪君某以小象托赋而先以诗次韵四首 其二
徐渭（明代）

评惭王浚推王猛，影伴吴童唱阿童。饭颗山头吟总瘦，雌黄舌阿吮难工。

谁能相马如薪者，若个描龙不叶公。忽忆人心如面语，须君著屐九回中。
杨秘监江东集
韩淲（宋代）

江东集里好清诗，未看争知看便知。句句多般都有格，篇篇出众不趋时。

包藏许大冰霜骨，搭带些儿锦绣皮。却被铁钱赶归去，诚斋老子也便宜。
题永丰郑丞梅涧
曾丰（宋代）

分阴分阳天得清，生水生木清降精。
悬知梅与涧为一，交涵互养清难名。
客来强立痛题目，拟这万物无一足。
巢许立身今古高，夷齐受命乾坤独。
主人气与梅俱移，平淡之中余崛奇。
蓝田松竹须品题，今年随牒梅勿疑。
主人心与梅俱化，高洁之中余蕴藉。
瀛洲风月须摹写，明年入朝梅勿讶。
独不见淇竹主人卫武公，出相周家了勋庸。
老矣归与奉从容，主人与竹俱高风。
武公与竹为不朽，万古淇奥诗一首。
主人有以为梅寿，我请置之淇奥后。
煎茶
王翊龙（宋代）

春霆发蕾抽新馥，榷吏穷搜不容粟。
是谁千金收寸芽，烹鼎车声绕斜谷。
白云飘落甘露椀，清风吹破玉川屋。
平生此腹负将军，空揽十年灯火读。
荆门寄沈彬
齐己（唐代）

罢趋明圣懒从知，鹤氅褵褷遂性披。道有静君堪托迹，

诗无贤子拟传谁。松声白日边行止，日影红霞里梦思。

珍重两篇千里达，去年江上雪飞时。
怀五岳五首 其三 华岳
黄省曾（明代）

翠壁五千仞，山经昔所论。不愁攀铁锁，深欲倚云门。

日月双崖照，星辰万壑翻。修羊悬石榻，时啸洗头盆。
乙巳九月登冶城作
王安石（宋代）

欲望钟山岑，因知冶城路。跻攀隐木杪，稍记曾游处。

红沉渚上日，苍起榛中雾。即事有哀伤，山川自如故。
冯元素挽诗
项安世（宋代）

戎服开清洛，儒书谒阜陵。
一朝官御晚，平日壮心冰。
此士归来夜，何人说中兴。
秋来原上草，萧索见风棱。
孟津跨大河寒气特盛岁暮作
宋庠（宋代）

河里孤城岁倍寒，冰霜千里正漫漫。
炉熏宝焰翻沈暖，酒入衰漫不借丹。
翠幕障风褰影数，玉琴抽雪按徽难。
天高木落千花尽，闲抚青松仔细看。
满江红（怀家山作）
毛幵（宋代）

回首吾庐，思归去、石溪樵谷。临玩有、门前流水，乱松疏竹。幽草春余荒井迳，鸣禽日在窥墙屋。但等闲、凭几看南山，云相逐。

家酿美，招邻曲。朝饭饱，随耕牧。况东皋二顷，岁时都足。麟合功名身外事，墙阴不驻流光促。更休论、一枕梦中惊，黄粱熟。
药转
李商隐（唐代）

郁金堂北画楼东，换骨神方上药通。露气暗连青桂苑，

风声偏猎紫兰丛。长筹未必输孙皓，香枣何劳问石崇。

忆事怀人兼得句，翠衾归卧绣帘中。
次韵赵祭酒城东宴集四首 其二
乃贤（元代）

童子将车候辟雍，先生载酒出城东。丝丝细雨春云薄，却恨罗衫怯晓风。
新雁过妆楼 冰簪
周之琦（清代）

漏咽铜签。飞琼过、瑶笄误落雕檐。峭风寒剪，新意幻出纤纤。

镂雪镌霜帘影下，镜台未怯晓晴占。溜痕添。悄移凤蜡，珠颗教衔。

犀椎敲来尚惜，衬绮疏翠幌，碧润偷拈。弄妆呵手，春恨暗触晶奁。

鬟云更谁试插，但著指、防他清泪淹。芳魂去，待化成娇玉、花香一篸。
奉答岑参补阙见赠
杜甫（唐代）

窈窕清禁闼，罢朝归不同。君随丞相后，我往日华东。

冉冉柳枝碧，娟娟花蕊红。故人得佳句，独赠白头翁。
南山梅盛开以将北行不得赏立春日始克至精舍与客夜饮听逸清歌上清词有作
程敏政（明代）

许时不到山中来，今日赏春兼赏梅。苦于日落未成句，直到灯前方举杯。

投閒得忙博一笑，北去南来经几回。道人为歌白雪曲，尘累扰扰何时开。
金缕曲 寒夜同蕊渊二姊茗话有感
李佩金（清代）

萧瑟闲庭院。掩文窗、薄寒料峭，暗灯频剪。从道宵长莲漏永，比似闲愁还短。

化万缕、萦缠如茧。款约轻魂随梦去，绕天涯、不怕风吹断。

檐铎语，又惊转。

一九冷魂霜华满。算年年、照人如镜，几般愁怨。惆怅家园心飘渺，多少海思霞念。

恐次日、遂成虚愿。可惜江南花月好，到春来、空付莺和燕。

归途杳，碧云远。
次韵葛大川喜王君相过并寄吴思道
李之仪（宋代）

君恩曾未报纤埃，倦绪淹时郁不开。高义不忘辕下旧，好音常自日边来。

欣逢雅好非空至，顿感阳春泛酒回。早晚退朝红蕊下，细谈陈迹共馀杯。
虎溪
陈藻（宋代）

四围山木合，百磴屋檐重。
古穴成幽井，疎林散晓峰。
响泉那更月，啼鸟此无冬。
台上朝朝看，天边处处供。
独鸟
苏泂（宋代）

独鸟愁归翮，霜寒谢世纷。
梦遥乡思局，砧急酒醒闻。
一笑胡为尔，中年更不群。
颇疑当日论，饱饭薄能文。
纪行杂诗
李洪（宋代）

支流二水绕山城，潇洒桐庐旧得名。
好在鸟笼山霭里，眼生诗句易诗成。
读嵩山梦游天寿山歌次韵即寄
书諴（清代）

岂有健步能飞空，奇梦突与山灵通。夜入天寿驭猛虎，晓随八神朝紫宫。

身居富贵玩朝菌，神游岩壑餐蓇蓉。想当朝回脱剑佩，閟阁倚枕开鸿濛。

须臾千峰度脚底，蹴踏泉石排云松。画屏局促鄙宗炳，移山委琐嗤愚公。

不辨山来与人往，细测此理难详穷。烟霞铸颜气铸骨，一遨一戏含冲融。

黄帝得此游华胥，至今沕穆余淳风。君子在朝小人野，何处觅得商山翁。

谁识将军作计工，暗措五岳实枵胸。我今脚疾辞爵封，向禽舍我其谁同。

君当趋朝我赠行，努力勋业期铭钟。
挑灯杖
梅尧臣（宋代）

油灯方照夜，此物用能行。
焦首终无悔，横身为发明。
尽心常欲晓，委地始知轻。
若比飘飘梗，何邀世上名。
书感
陆游（宋代）

人生百忧坐一官，况与群飞接羽翰。
两具吴牛给耕足，三间茅屋著身宽。
焄蒿凄怆会不免，简俭寂默差可安。
康庄坦坦不整驾，可怜平地生涛澜。
寄西山胡汾、吴樵
贯休（唐代）

带经锄陇者，何止手胼胝。觅句句句好，惭予筋力衰。

云塠临案冷，鹿队过门迟。相忆空回首，江头日暮时。
偈倾一百六十九首
释智朋（宋代）

东开西闭，滞在门庭，
左出右入，重添途辙。
新香山有条活路，与诸人共行去也。
忆周秀才、素上人，时闻各在一方
孟郊（唐代）

东西分我情，魂梦安能定。野客云作心，高僧月为性。

浮云自高闲，明月常空净。衣敝得古风，居山无俗病。

吟听碧云语，手把青松柄。羡尔欲寄书，飞禽杳难倩。
次韵答禹功兼简周国振时禹功一夕泛舟归郡不及话离 其四
李彭（宋代）

相望两牛鸣，顿觉千里别。未别如怀冰，别来三伏热。

赖有清辉吟，当窗时玩阅。音尘在我前，悠然情话悦。
洪内翰母夫人董氏挽词二首 其一
孙觌（宋代）

鸤鸠一德本来均，七子劬劳咏棘薪。种玉已成双白璧，起家还见十朱轮。

鳌扉独步中兴日，麟阁他年第几人。送客谁为千家诔，要看彤笔写光尘。
忆秦娥·花似雪
方以智（明代）

花似雪，东风夜扫苏堤月。苏堤月，香销南国，几回圆缺？
钱塘江山潮声歇，江边杨柳谁攀折？谁攀折，西陵渡口，古今离别。
全閒居八首用紫琼道人春日园居杂咏原韵 其五
敦敏（清代）

对客随天趣，相将敢妄为？遥分把酒约，预订看花期。

燕市醅新酿，礼台斗艳姿。人生行乐耳，此意吾能持。
谨和老人赋梅
洪咨夔（宋代）

寄得江南驿信来，窥来映水几枝开。
形容绮语空能絮，酬答芳心总已灰。
厌旧趋新和粉染，夺真弄假点酥裁。
纷纷儿女春风恼，却笑诗翁醉打隈。
颍州老翁歌
乃贤（元代）

颍州老翁病且羸，萧萧短发秋霜垂。手扶枯筇行复却，操瓢丐食河之湄。

我哀其贫为顾问，欲语哽咽吞声悲。自言城东昔大户，腴田十顷桑阴围。

阖门老稚三百指，衣食尽足常悬锥。河南年来数亢旱，赤地千里黄尘飞。

麦禾槁死粟不熟，长镵挂壁犁生衣。黄堂太守足宴寝，鞭扑百姓穷膏脂。

聒天丝竹夜酣饮，阳阳不问民啼饥。市中斗粟价十千，饥人煮蕨供晨炊。

木皮剥尽草根死，妻子相对愁双眉。鹄形累累口生燄，脔割饿莩无完肌。

奸民乘隙作大盗，腰弓跨马纷驱驰。啸呼深林聚凶恶，狎弄剑槊摇旌旗。

去年三月入州治，踞坐堂上如熊罴。长官邀迎吏再拜，馈送牛酒罗阶墀。

城中豪家尽剽掠，况在村落人烟稀。裂囊剖筐取金帛，煮鸡杀狗施鞭笞。

今年灾虐及陈颍，疫毒四起民流离。连村比屋相枕藉，纵有药石难扶治。

一家十口不三日，藁束席卷埋荒陂。死生谁复顾骨肉，性命喘息悬毫釐。

大孙十岁卖五千，小孙三岁投清漪。至今平政桥下水，髑髅白骨如山崖。

绣衣使者肃风纪，下车访察民疮痍。绿章陈辞达九陛，彻乐减膳心忧危。

朝堂杂议会元老，恤荒讨贼劳深机。山东建节开大府，便宜斩𥖛扬天威。

亲军四出贼奔溃，渠魁枭首乾坤夷。拜官纳粟循旧典，战士踊跃皆欢怡。

淮南私廪久红腐，转输岂惜千金资。遣官巡行勤抚慰，赈粟给币苏民疲。

获存衰朽见今日，病骨尚尔难撑持。向非圣人念赤子，填委沟壑应无疑。

老翁仰天泪如雨，我亦感激愁歔欷。安得四海康且阜，五风十雨斯应期。

长官廉平县令好，生民击壤歌清时。愿言观风采诗者，慎勿废我颍州老翁哀苦辞。
流河步月
袁表（明代）

明月照河洲，露气闻芳草。幽村二三家，农事春方好。
鹧鸪天·山色都如归兴浓
刘学箕（宋代）

山色都如归兴浓。春融融处客匆匆。岸花影里莺吟雾，江阁阴中燕受风。凭画楯，睇层空。情衷待说几时同。不如且尽樽中绿，图得醄醄醉脸红。
幽州送景僧录归钱塘
汪元量（宋代）

天目山前景老禅，长安传法旧沙门。
十年不见身为累，万里相逢舌尚存。
漠漠尘埃凝破衲，凄凄风露袭归辕。
到家定有秋光在，报答黄花满故园。
题江潮庄壁
万楚（唐代）

田家喜秋熟，岁晏林叶稀。禾黍积场圃，楂梨垂户扉。

野闲犬时吠，日暮牛自归。时复落花酒，茅斋堪解衣。
赠潘卿用太白送韦八之西京韵
唐桂芳（明代）

别君春蚕生，见君秋雁去。几回拾海月，照见珊瑚树。

平生经济心，投老不得遇。冉冉道途间，两鬓袭尘雾。
青云干吕
王履贞（唐代）

异方占瑞气，干吕见青云。表圣兴中国，来王谒大君。

迎祥殊大乐，叶庆类横汾。自感明时起，非因触石分。

映霄难辨色，从吹乍成文。须使流千载，垂芳在典坟。
死生
曹端（明代）

阴阳二气聚时生，到底阴阳散时死。生死阴阳聚散为，古今造化只如此。
念奴娇
卫宗武（宋代）

暮云凝冻，耸玉楼、拈断冰髯知几。今岁天公悭破白，未放六霙呈瑞。瘗马发祥，妖麋应祷，终解从人意。腊前三白，瑶光一瞬千里。
便好翦刻漫空，落花飞絮，滚滚随风起。莫待东皇催整驾，点点消成春水。巧思裁云，新词胜雪，引动眉间喜。欺梅压竹，看看还助吟醉。
次韵邑宰丁溉之点舟白杜
陈著（宋代）

马首争迎我鲁山，山村风景趁诗还。
樵苏饱暖烟干聚，鸥鹭平安渌几湾。
似把宦荣抛度外，但收民喜上眉间。
作舟事业才轻试，余刃恢恢心自閒。
南塘秋月
陈翰（清代）

何处无明月，南塘好风露。惜不带书来，长吟达秋曙。
移居公安敬赠卫大郎钧
杜甫（唐代）

卫侯不易得，余病汝知之。雅量涵高远，清襟照等夷。

平生感意气，少小爱文辞。河海由来合，风云若有期。

形容劳宇宙，质朴谢轩墀。自古幽人泣，流年壮士悲。

水烟通径草，秋露接园葵。入邑豺狼斗，伤弓鸟雀饥。

白头供宴语，乌几伴栖迟。交态遭轻薄，今朝豁所思。
赠陈公衮
黄师道（宋代）

玉皇诏我自旴城，下车期年微政声。
唯得奇童颖川子，年始七岁业老成。
手挥椽笔书大字，口诵五经富强记。
君非祖德积馀庆，来裔安能具神智。
一见降羡增嗟呼，寄言昭武元正夫。
长歌大轴贻褒赞，比拟刘晏李泌徒。
近来诗思复清峻，辞赡格老实奇俊。
居赏亲试一一精，奏达帝聪彰圣运。
英庙激赏人中禅，俞旨颁降政事堂。
临轩未暇召人对，龙驾俄闻升上苍。
举世才命各有待，俊气尚幼佳名在。
咏梅五十首呈史尚书
释绍嵩（宋代）

舍南舍北雪犹存，诚对东风问小园。
一夜小园开似雪，暗香浮动月黄昏。
雨中即事简二友
郑清之（宋代）

鸠能唤雨复呼晴，日日长从屋角鸣。
晴雨不应关汝事，强饶唇舌效君卿。
比与鲜于柬之游池上已而辱三诗见示因次韵
晁公溯（宋代）

循行修竹林，爱此晚色净。
萧然抱清节，每见敢不敬。
香闻遥风度，阴过微月映。
渭川游未能，吁嗟子方病。
去县日，僚友饯于黄州二赋堂，泛舟赤壁留别
顾印愚（清代）

赤壁来游带月归，东坡行处證依稀。鹘巢瞰树摩苔碣，鹤梦横江掠羽衣。

夜话承天闲有味，春寻安国近相依。义尊还似当年意，座上诗成酒共挥。
腊月十日乡搢绅邀会宣城私第小诗纪事兼述鄙怀二首 其二
孙承恩（明代）

莫讶灯前笑语频，秪缘乡曲谊相亲。衣冠幸际风云会，禄仕谁非感激人。

华月中天侵院竹，清歌午夜动梁尘。南鸿朔雁为谋异，看取孱夫两鬓银。
依韵和元参政正月十九日候聚厅移刻未至石占
王珪（宋代）

日下龙楼禁漏疏，朝衣犹自覆熏炉。
五房人退文书静，闲看河州瑞麦图。
郁孤台
杭世骏（清代）

丹枫匝岸双江丽，峻岭环川万户开。汗漫偶为乘蹻客，苍凉独上郁孤台。

层楼飞鸟萦烟度，大壑惊涛辊石来。漠漠天风满归路，旋螺门巷半蒿莱。
十二月二十八日
韩淲（宋代）

寂寂园中林，脉脉林下泉。萧闲岁云暮，老身欲何言。

不畏日月驶，但笑霜雪繁。人生本非恶，往往迷宿愆。

昏明夜复旦，寒云满空山。瓶储粟粒罄，交旧无往还。

尘埃岂不知，冠緌易牵缠。五鼎食与烹，寸景能几年。

心境互生灭，雅俗相移迁。危坐明檠灯，炉香更清然。
即事
郑刚中（宋代）

晚来登眺处，寒暖正争春。
城古亭台少，门严鼓角新。
江山真是好，风俗不妨贫。
克己从清约，须知太守仁。
天人阁端午帖子词
宋庠（宋代）

汉家宫掖与天连，桃印金刀瑞气鲜。
朱夏虽称五之日，皇图自乐万斯年。
洛东兰若夜归（一作自溪东兰若夜归）
许浑（唐代）

一衲老禅床，吾生半异乡。管弦愁里老，书剑梦中忙。

鸟急山初暝，蝉稀树正凉。又归何处去，尘路月苍苍。
绍兴丁已以大礼馆客恩奏族叔祖有诗见戏次韵和答二首 其一
张守（宋代）

少室山中计已成，卧看朝市等蝇营。对门山雪惟诗思，过眼秋蝇即宦情。

长恐搢绅嘲捷径，勿缘升斗诮虚名。翁看肉食颜如甲，何似村醪一笑赪。
偈颂一百二十三首 其三十六
释普度（宋代）

烹佛炼祖，锻圣镕凡。杀活在手，宝剑光寒。意在星兮不在盘。
月夜泛小舟湖中三更乃归
陆游（宋代）

落日愁思把钓钩，南邻借得采菱舟。
湖心月上明如昼，树杪风生冷逼秋。
壮岁功名惭汗马，暮年心事许沙鸥。
桐江一叶真奇策，莫为儿曹作滞留。
奖菊二绝
洪咨夔（宋代）

菰叶离披藕叶欹，精神得似未秋时。
西风坐断群芳路，不属黄花更属谁。
世之咏物者采春花而落秋实余欲矫其失作冬果十咏 其三 橙
方一夔（宋代）

人皆遗外像，尔独取皮毛。露颗团黄玉，春枝剪绿袍。

捣齑烧雨韭，飞缕荐霜螯。南橘应同派，谁云仆命骚。
斗修行 本名斗百花犯正宫
马钰（金朝）

同流宜斗修行，斗把刚摧挫。斗降心，忘酒色财气人我。斗不还乡，时时斗，悟清清贫逍遥，放慵闲过。斗要成功果。斗没纤尘，斗进长生真火。斗炼七返九，还灿烂丹颗。斗起慈悲常常似，斗无争，斗早得携云朵
贺新郎（寄赵南仲端明）
吴潜（宋代）

烟树瓜洲岸。望旌旗、猎猎摇空，故人天远。不似沙鸥飞得渡，直到雕鞍侧畔。但徙倚、危阑目断。自古钟情须我辈，况人间、万事思量遍。涛似雪，风如箭。

扬州十里朱帘卷。想桃根桃叶，依稀旧家庭院。谁把青红吹到眼，知有醉翁局段。便回首、舟移帆转。渺渺江波愁未了，正淮山、日幕云撩乱。阁酒盏，倚歌扇。
和咏廨署有樱桃
孙逖（唐代）

上林天禁里，芳树有红樱。江国今来见，君门春意生。

香从花绶转，色绕佩珠明。海鸟衔初实，吴姬扫落英。

切将稀取贵，羞与众同荣。为此堪攀折，芳蹊处处成。
集唐句怀族弟际
欧必元（明代）

送君南浦泪如丝，秋草生庭白露时。梦里不知谁和句，惠连群从总能诗。
母忌
许棐（宋代）

一别音容岁几更，纸灰飞尽泪犹倾。最怜春雨相将足，绵上有田谁共耕。
客有说予学禅者戏答
余继登（明代）

不谙贝叶编，且倾竹叶酒。醉中有真趣，真言吾何有。
浣溪沙
向子諲（宋代）

云外遥山是翠眉。风前杨柳入腰肢。凌波微步袜尘飞。

倚醉传歌留客处，佯嗔不语殢人时。风流态度百般宜。
西安雨中诸生出候因寄德洪汝中并示书院诸生
王守仁（明代）

几度西安道，江声暮雨时。机关鸥鸟破，踪迹水云疑。

仗钺非吾事，传经愧尔师。天真石泉秀，新有鹿门期。
寄观音能老 其二
彭汝砺（宋代）

缥缈烟云水石间，生涯见说足安闲。更烦细问黄龙看，合在尘劳合在山。
贺新郎
黄升（宋代）

席作此

风送行春步。渐行行、山回路转，入云深处。问讯花梢春几许，半在诗人杖屐。点点是、祥烟膏露。中有瑶池千岁种，整岩妆、来作巢仙侣。相妩媚，试凝伫。

风流座上挥谈尘。更多情，多才多调，缓歌金缕。趁取芳时同宴赏，莫惜清樽缓举。有明月、随人归去。从此一春须一到，愿东君、长与花为主。泉共石，闻斯语。
东林寺酬韦丹刺史
灵澈（唐代）

年老心闲无外事，麻衣草座亦容身。

相逢尽道休官好，林下何曾见一人。
游司真洞
释正觉（宋代）

桃华濯锦春水寒，洞门窈窕玉勾栏。
三峰拥翠云吞屋，九井扬波雪溅坛。
象帝先身元老语，谷神后事阿谁观。
羽郎清瘦发半白，待乞安期五色丸。
次韵永叔试诸葛高笔戏书
梅尧臣（宋代）

公负天下才，用心如用笔。
端劲随意行，曾无一画失。
因看落纸字，大小得疏密。
笔工诸葛高，海内称第一。
频年值我来，我媿不堪七。
安能事墨研，欲效前人述。
懒性真嵇康，闲坐喜扪虱。
是以持献公，不使物受屈。
果然公爱之，奇踪写名实。
岂惟播今时，当亦传异日。
嗟哉试笔诗，藏不容人乞。
大溪滩折柂
陆游（宋代）

溪流乱石似牛毛，雨过狂澜势转豪，寄语河公莫作戏，从来忠信任风涛。
暮江初涨浪翻狂，一叶轻舟泛渺茫。
我愧人非跛男子，安能与世作津梁？
金刚随机无尽颂·离色离相分第二十
释印肃（宋代）

烟村三月雨，物物皆相许。
只欠自承当，显露堂堂底。
雪
李咸用（唐代）

上帝无私意甚微，欲教霖雨更光辉。也知出处花相似，

可到贫家影便稀。云汉风多银浪溅，昆山火后玉灰飞。

高楼四望吟魂敛，却忆明皇月殿归。
高阳台 其一 爱山台看月
吴绮（清代）

坡老归欤，汪丞去矣，湖中我又重来。明月今宵，多情飞上层台。

碧云万里无些翳，把乱峰、青送衙斋。看千家、积水空明，人在崔巍。

画栏与客徘徊。爱竹阴树色，影落莓苔。荇藻交横，鱼龙奋甲毰毸。

水晶宫殿三更后，笑庾郎、逸兴难成。问黄楼、谁是闲人，且醉金罍。
颂一百则
释重顯（宋代）

江国春风吹不起，鹧鸪啼在深花里。
三级浪高鱼化龙，痴人犹戽夜塘水。
茶歌
白玉蟾（宋代）

柳眼偷看梅花飞，百花头上东风吹。
壑源春到不知时，霹雳一风惊晓枝。
枝头未敢展鎗旗，吐玉缀金先献奇。
雀舌含春不解语，只有晓露晨烟知。
带露和烟摘归去，蒸来细捣几千杵。
捏作月团三百片，火候调匀文与武。
碾边飞絮捲玉尘，磨下落珠散金缕。
首山黄铜铸小铛，活火新泉自烹煮。
蟹眼已没鱼眼浮，垚垚松风送风雨。
定州红玉琢花甆，瑞雪满瓯浮白乳。
绿云入口生香风，满口兰芷香无穷。
两腋飕飕毛竅通，洗尽枯肠万事空。
君不见孟谏议，送茶惊起卢仝睡。
又不见白居易，馈茶唤醒禹锡醉。
陆羽作茶经，曹晖作茶铭。
文天范公对茶笑，纱帽龙头煎石铫。
素虚见雨如丹砂，点作满盏菖蒲花。
东坡深得煎水法，酒阑往往觅一呷。
赵州梦里见南泉，爱结焚香瀹茗缘。
吾侪烹茶有滋味，华池神水先调试。
丹田一亩自栽培，金翁姹女採归来。
天炉地鼎依时节，炼作黄芽烹白雪。
味如甘露胜醍醐，服之顿觉沉疴苏。
身轻便欲登天衢，不知天上有茶无。
丙辰岁朝行东园
杨万里（宋代）

元日扶衰看早春，嫩苔一径落梅新。
何人舞罢淩波袜，蹈匾真珠满绿絪。
次韵郎中弟见寄
李弥逊（宋代）

十年不踏横山路，日望白云午里思。
宰木可围人更老，长镵犹记共栽时。
看牧牛
程虞卿（清代）

边城秋到霜飞早，塞草萧萧折北风。一角发声沙碛里，万牛回北夕阳中。

职当扰猛还谁任，饥为求刍即尔功。我是吴人休问喘，垂鞭且控五花骢。
言志
韩湘（唐代）

青山云水窟，此地是吾家。后夜流琼液，凌晨咀绛霞。

琴弹碧玉调，炉炼白朱砂。宝鼎存金虎，元田养白鸦。

一瓢藏世界，三尺斩妖邪。解造逡巡酒，能开顷刻花。

有人能学我，同去看仙葩。
五色鹦鹉黄鹦鹉并是圣母所驯各赋 其一
徐渭（明代）

白燕往时呈翰苑，锦鹦今日贡宸居。万年枝上栖偏丽，百鸟图中态未如。

豢养固知天意在，语言长得圣颜舒。何因五色鲜成染，自是娲皇炼石馀。
朱泚乱定后上皇帝
论惟明（唐代）

豺狼暴宫阙，拔涂凌丹墀。花木久不芳，群凶亦自疑。

既为皇帝枯，亦为皇帝滋。草木尚多感，报恩须及时。
寿佛寺寓居即事
曹元询（清代）

兀兀惟影对，凄凄寒夜心。疏钟残梦觉，古殿一镫深。

松雨滴还歇，纸窗晴更阴。由来车马客，谁肯此相寻。
秋怀二首 其一
朱熹（宋代）

秋风吹庭户，客子怀故乡。矧此卧愁疾，徘徊守空房。

伫想涧谷居，林深惨悲凉。鹍鸡感萧辰，拊翼号风霜。

氛杂无留气，悄茜有馀芳。幸闻卫生要，招隐夙所臧。

终期谢世虑，矫翮兹山冈。
留别松山观察以皇恩只许住三年为韵 其一
余文仪（清代）

忆昔长安道，同时侍玉皇。公方翔凤阁，予谬含鸡香。

公才简帝心，捧檄来闽疆。予亦衔命出，连镳共一方。

长溪接三山，灯火每相望。
短歌行送秦人薛微之赴中书
麻革（元代）

河流宿层冰，山有太古雪。翩翩有客来，老面黑于铁。

盘盘胸臆间，犹挂太华月。不肯下贵势，便欲叫双阙。

朔寒衣裳单，路远马䠥𨇨。昔人丈夫事，肝胆不可越。

我歌送君行，歌声何激烈。悲风为我起，酒行歌半阕。

望君青云端，何恤远离别。
使辽作十四首 其十三
刘跂（宋代）

王春今日是，虏历自相忘。厌食乾羊味，如闻生菜香。

陇梅浑破腊，燕雁正随阳。时节催归兴，凭陵天际翔。
西园堂榭落成种植毕工偶成口号十首呈参政张
周麟之（宋代）

水流映带清漳宅，野望迟回半月台。
只恐宫莺阻陪赏，日边便有鹤书来。
再用前韵谢潘寿卿见和二首
王之道（宋代）

小人南郭綦，君子东家丘。
相从濡须坞，雪案风飕颸。
眼界眩兜绵，耳根鬨鸣球。
何妨具杯酌，一笑宽百忧。
不见刘逞花，逢愁但摇头。
时来看崔卢，姓名覆金瓯。
我愿霁晨霜，栗烈还温柔。
黄金著高柳，绿浪翻来麰。
要令扶犁儿，力田遂逢秋。
饱食奚所须，鼓腹同天游。
示子遹
陆游（宋代）

我初学诗日，但欲工藻绘。
中年始少悟，渐若窥宏大。
怪奇亦间出，如石漱湍濑。
数仞李杜墙，常恨欠领会。
元白才倚门，温李真自郐。
正令笔扛鼎，亦未造三昧。
诗为六艺一，岂用资狡狯？
汝果欲学诗，工夫在诗外。
伤春
韩偓（唐代）

三月光景不忍看，五陵春色何摧残。穷途得志反惆怅，

饮席话摧多阑珊。中酒向阳成美睡，惜花冲雨觉伤寒。

野棠飞尽蒲根暖，寂寞南溪倚钓竿。
西畦自适
梁兰（明代）

守拙一圃间，衡从五亩馀。艺麻在高丘，杂以果与蔬。

春至百草在，趁晴聊荷锄。筋力岂不劳，芜秽亦已除。

家人会知我，慰以酒满壶。偶坐斟酌之，日落西山隅。

归来北窗下，我心一事无。
疏山问竹
释道璨（宋代）

坐对青青仔细看，别来且喜尚平安。
山中岁晚风霜恶，不易孤标耐得寒。
赋得绝缨歌送客之楚游
杨慎（明代）

楚王宴客章华台，活花起舞夜春来。螭膏凤脑光如昼，蛾眉蝉鬓空徘徊。

绝缨美人信贞淑，牵衣上客何悲蹙。君王爱士轻婵娟，尽绝冠缨始张烛。

张烛开筵复尽欢，青枫鸦啼白露寒。明日褰旗方城野，还是夜来牵衣者。

君不见战国诸豪雄，以色结死士。齐有孟尝君，燕有丹太子。

君行吊古过楚宫，美人何在台殿空。醉看落花如锦地，裙腰绿草眠东风。
偈 其三
释元祐（宋代）

龟毛为箭，兔角为弓。那吒忿怒，射破虚空。虚空扑落，倾湫倒岳。

墙壁瓦砾放光明，归依如来大圆觉。
题可止亭
许及之（宋代）

涧叠裴公石，杯形鸱子船。乘流欣遇坎，结网胜临渊。
其二情
曹邺（唐代）

阿娇生汉宫，西施住南国。
专房莫相妒，各自有颜色。
西江月·妙句春云多态
郭应祥（宋代）

妙句春云多态，丰姿秋水为神。慕潘应有捧心颦。谁是相看楚润。试问甜言软语，何如大醉高吟。杯行若怕十分深。人道对花不饮。
春游曲
长孙氏（唐代）

上苑桃花朝日明，兰闺艳妾动春情。
井上新桃偷面色，檐边嫩柳学身轻。
花中来去看舞蝶，树上长短听啼莺。
林下何须逺借问，出众风流旧有名。
青旗江口所见
屈大均（明代）

微霜生暖雪生寒，鱼爱新泉上钓竿。渔父挂帆二水去，白头人作鹭莺看。
雪十韵
吴融（唐代）

洒密蔽璇穹，霏霏杳莫穷。迟于雨到地，疾甚絮随风。

四野苍茫际，千家晃朗中。夜迷三绕鹊，昼断一行鸿。

结片飞琼树，栽花点蕊宫。壅应边尽北，填合海无东。

高爱危峰积，低愁暖气融。月交都浩渺，日射更玲珑。

送腊辞寒律，迎春入旧丛。自怜曾末至，聊复赋玄功。
十四夜对月独酌用韵和王总戎
庞尚鹏（明代）

华月遥从天上来，欲招神女下阳台。临池正待金波满，倚槛时阳玉漏催。

云尽秋光明海岳，露深花气透樽罍。罗浮山下谁同醉，醒视参横几树梅。
处州叶德共挽诗
项安世（宋代）

儒服能军事，人心以富行。
邑中无恶少，堂上有佳名。
死得安仁诔，生经短簿评。
哀荣有如此，何必汉公卿。
夜坐
陆游（宋代）

药裹关心处，篝灯照影时。
文书用遮眼，枣栗可无饥。
素业存农圃，颓龄迫耄期。
盖棺万事已，唯负国恩私。
句
晃逈（宋代）

文昭岂异天垂象，泽布还同雨洒溟。
怀中甫
文天祥（宋代）

久要何落落，末路重依依。
风雨连兵幕，泥涂满客衣。
人间龙虎变，天外燕鸿违。
死矣烦公传，北方人是非。
吴娃曲
陆游（宋代）

忘忧石榴深浅红，草花红紫亦成丛。
明年开时不望见，只望郎君说著侬。
为九十有一岁黎门陈节母寿
屈大均（明代）

六十三年失故雄，吾家寿母亦相同。九旬又得春秋一，百岁长相燕喜中。

黄鹄贞良如鲁女，白华芳洁有孙嵩。天怜守义教难老，绀发垂芬入管彤。
合江
明修（清代）

合江山色好，耐可雨连绵。欲觅峨嵋路，须凭般若船。

云峰呈晓景，仙树带秋烟。咫尺翘瞻处，将登第一天。
送林茂才以材之澧州赴华阳王馆
王世贞（明代）

调笑辞蛮语，歌呼慕楚狂。青箱从建业，朱邸有华阳。

醴是贤王宠，兰为大国香。浮山与绣水，听汝贮奚囊。
四十九叔祖母朱氏孺人挽词
杨万里（宋代）

忆哭清湘掾，诸孤未裹头。盛年能素节，凛气却清秋。

眼底生刍奠，身前汎柏舟。无龄还有德，此母不应愁。
偈颂一百二十三首
释崇岳（宋代）

入门一句，宾主历然。
不劳弹指，天宽地宽。
壶中消息异人间。
望三山放翁居
苏泂（宋代）

晚进违前辈，湮才重此州。
绝知他日少，预作百年忧。
樵牧非身致，聪明不我谋。
莫令司马藁，祗候茂陵求。
漫述 其四
黄庚（元代）

楚江何忍沉清客，周粟安能活饿夫。慨想前修千古事，孤忠高义后来无。
戏题二首
皎然（唐代）

看饮逢歌日屡曛，我身何似系浮云。

时人不解野僧意，归去溪头作鸟群。

喧喧共在是非间，终日谁知我自闲。

偶客狂歌何所为，欲于人事强相关。
吕公洞
王慎中（明代）

高顶可怜吕公洞，礧砢危石相住撑。根豁一门山欲断，泉流四壁昼常清。

险绝故须秉烛入，苍茫祇怪傍云行。藏虹蟠蠖理或有，冥搜恐触神物惊。
南湖
张镃（宋代）

胸中诗本悭，天教专一壑。
万景休坌来，老夫重然诺。
侍南轩先生卷云亭望岳麓积雪分韵得初作二字
许及之（宋代）

新元既涉九，腊尾春未初。司寒励馀职，飞雪来庭除。

因风稀复密，潜阴惨还舒。瑞色入陇麦，祥膏润园蔬。

未足映书读，已宽带经锄。和气融比屋，所积惟林庐。

怅焉起遐观，未知问所如。南轩笑领客，操已敢作疏。

岂无门下生，不肯升篮舆。冲泥按徐辔，秀句生蹇驴。

卷云毕清集，湖山眇开予。蜿蜒翠麓中，万瓦参琼琚。

急扫供茗事，隔江竟烦渠。终日乐未央，不为食有鱼。

十韵分九人，其一固闰馀。并以属汰砾，敢下冯妇车。

屯云方杂沓，二白难踌躇。须公专吟笔，载赓仍屡书。
秦中感怀寄江外知己
寇准（宋代）

念子隔江海，浩然时已秋。
蝉鸣关外树，人在水边楼。
发白犹搜句，时清尚旅游。
遥思当永夜，不寐向孤舟。
鹧鸪天·陌上柔桑破嫩芽
辛弃疾（宋代）

陌上柔桑破嫩芽，东邻蚕种已生些。平冈细草鸣黄犊，斜日寒生点暮鸦。
山远近，路横斜，青旗沽酒有人家。城中桃李愁风雨，春在溪头荠菜花。
送罗正之年兄出使二浙
范钺（宋代）

紫泥封诏出蓬莱，且指东南倚宪台。千里忽惊霜斧去，百城争望锦衣来。

浙江气象心先到，吴俗奸媮胆欲摧。天姥旧山还好在，应寻乡老一裴徊。
诗二十五首 其九 九月九日云林右英夫人喻作
云林右英夫人（魏晋）

晨阙在霞构，玉室起霄清。领略三奇观，浮景翔绝冥。

丹华中有真，金映育挺精。八风鼓锦披，碧树曜四灵。

华盖阴兰晖，紫辔策绿軿。结信通神交，触类率天诚。

何事外象感，须睹瑶玉琼。
漳亭驿小樱桃
韦庄（唐代）

当年此树正花开，五马仙郎载酒来。

李白已亡工部死，何人堪伴玉山颓。
红梅
舒岳祥（宋代）

扫尽西风万叶红，梅花一色照青空。天公又恐太枯淡，故著红蓝染雪丛。
樊口候参政暮归
薛季宣（宋代）

摇兀孤舟东复西，飙从赤鼻下樊溪。惊鳞斜日银刀乱，飞鹄沧波羽扇低。

江涨清泠舞洄洑，岸颓浩荡汩尘泥。黄昏荡桨窊樽上，笑指天闺认沐鹥。
皇帝閤春帖子 其一
许及之（宋代）

紫宸殿下迎春仗，德寿宫中家庆图。帝有双亲齐万寿，天教五岳总三呼。
自题霞川老屋图
李慈铭（清代）

我家世在城西居，翰林吴君为缋图。长安尘沙正眯眼，突兀忽缋先人庐。

二百年来有此屋，东南斜抱两河曲。城边绿树万家烟，桥畔朱楼百竿竹。

横河北绝官渎流，烟波浩淼无春秋。鸥凫四散不知处，鸣榔往往闻渔舟。

直河西接钱青水，迤逦长流百余里。估帆日夜排樯来，艳说霞川一湾绮。

蓬莱驿路清风多，连云绰楔垂女萝。会龙尚记前朝事，卧虹不绝行人歌。

先人辛苦一廛寄，旧德清门子孙庇。规制朴陋无敢增，宗族环居莫轻弃。

幼骑竹马携短童，东眷西眷随所从。鹅鸭时闹比邻塾，纸鸢闲趁陂塘风。

最忆读书一弓地，杨柳临池滴窗翠。拥卷随时倚树吟，洗研呼俦捉鱼戏。

我生二十行适燕，沧海横溢无愚贤。马蕃亦逐贾区尽，桑柘一例随飞烟。

归来城郭都非旧，到岸牵船暂相就。新丰门巷何处寻，安仁故第从谁售。

海燕年年绕屋飞，梦中图画是耶非。多情惟有霞川水，日望行人万里归。
理宗明堂前朝享二首 其二 酌献用《考安》。
郊庙朝会歌辞（宋代）

假哉皇考，必世后仁。嘉靖我邦，与物皆春。之纯之德，克配穹旻。

馀庆渊如，佑我后人。
卜居二首 其二
赵友直（宋代）

吾宗本郊居，勤俭历几世。礼失于野求，力耕真吾事。

古称识时务，必在贤与智。用贻厥孙谋，无为忽去此。

去此亦不难，安居亡所恃。
题墨梅风烟雪月四首
陶安（明代）

万点馀香收不得，倚楼莫怨笛声吹。此情已在和羹鼎，自与东风暗有期。
九月十日出城
吴当（元代）

病耄犹知发出狂，卧嗔恶少强移床。丈夫死义无悲泪，市上傍观为两行。
发京别钱边二子
李梦阳（明代）

秋风淅淅吹燕山，游子杖剑出燕关。车脂马饱夜将发，钱边二子来相攀。

此时群星觐上帝，骖鸾翳凤云之际。君不见牵牛与织女，一水盈盈独流涕。
仲夏赏月次雪斋韵
司马俨（宋代）

世事故前定，冥符今夜圆。
诗同人遇合，酒与月俱全。
万物自有数，一毫皆系天。
人生莫惆怅，对景数招延。
次韵徽之学士马上口占
王安礼（宋代）

料峭风来午漏迟，壁门䡾䡾敞轻支。侵寻出谷春莺啭，约略营轻社燕期。

隐几稍同南郭嗒，滥巾未望北山移。值君佳句吟哦久，等是官曹得暇时。
待潮通明诒友朋
苏泂（宋代）

子大瞻在前，德允瞠若后。
自予得二士，光彩生户牖。
向来九州内，所在两脚走。
相好亦已多，惟子共辰酉。
老铦最可人，自谓秃非丑。
南官弃之去，卢氏真杰斗。
今朝通明埭，独客对卮酒。
追怀平昔意，幸不愧高厚。
春江散烟露，春事纷花柳。
问胡此淹留，书卷空在手。
人生忌多情，所不忘朋友。
南北与东西，同然一回首。
挽龚竹卿
陈杰（宋代）

同朝尚忆当时事，我去明朝公入台。
岳柱摧边忽英簜，海尘扬处又蓬莱。
梦阑杞国忧天痛，世换辽东避地回。
似尔全归亦巡憾，贞元遗曲自生哀。
解语花 咏美人捧茶和王元美韵
陈维崧（清代）

蕃马屏风，雏莺庭院，竹下茶声细。妆楼小倚。阑干外、汲取春流浅试。

乳花银蕊。烟袅上、绿鬟千缕。溜横波、炉火初红，尽带娇态意。

捧处轻摇蝉髻。问阿谁年少，消受纤指。珠鲜玉脆。

语笑处、故惹檀郎惊起。沈香亭婢。只领略、凝酥佳丽。

怎如伊、生小江南，偏解旗枪味。
题翟公
崔某（宋代）

三仕宁为喜，一闲当自修。世情今似古，何必谢交游。
风流子（中秋群贤集于蜗舍，值雨作，和刘随如）
赵以夫（宋代）

忆昔少年日，吴江上、长啸步垂虹。看飞出玉轮，十分端正，幻成冰壑，一碧澄空。当此际，醉魂游帝所，凉袂扬秋风。桂殿凤笙，妙音何处，莼羹鲈脍。清兴谁同。

今宵欢娱地，千钧笔、模写拟付良工。无奈云沈顾兔，雨挂痴龙。误骚客宿吟，杯仙梦醉，负他佳节，戏我衰翁。华竟孤光长在，后夜重逢。
和黄鲁直平原郡斋秋还二首 其二
邢居实（宋代）

目送愁云尽日愁，寒来著破旧貂裘。凭谁说与西风道，留取花间点缀秋。
留别侯六真司农
董其昌（明代）

剑履瞻民部，星辰托友昆。家如移社曲，容许傍夷门。

易接铜龙武，难虚镜水恩。春风杨柳陌，意气罄离尊。
夏夜
陆游（宋代）

鸣蜩断复续，宿鸟久始安。
触热汗沾衣，暮夜犹未乾。
梧桐独知秋，一叶堕井阑。
行矣戒碪杵，四序环无端。
金处士姚鸿胪邀同许奉常雨中饮飞霞阁
欧大任（明代）

地迥高霞入，城孤宿雨沉。万家春树密，一径晚花深。

颂酒频招赏，游仙偶息心。欣逢鸾鹤侣，何异在山林。
出七里泷口望桐庐县
张伯玉（宋代）

泷口波自平，沧洲分两溪。
辛勤下百粤，乍出天一涯。
近入桐庐下，潮水滥中泜。
不闻湍濑声，沙鸟浩然飞。
物我两俱适，吾亦浩然归。
两蟆赞 其一
释居简（宋代）

攫而掷，翾而举之。二虫请以战喻。翾毋忘于射钩，攫毋忘于在莒。
清明谒西陵饭昌平刘奉祠家次韵李世贤太史
程敏政（明代）

何处同君寄一餐，昌平县里旧祠官。停骖已忘征途倦，抚景惟惭得句难。

百辟分班朝太寝，五云回首认长安。行人尽说清明近，不似常年节气寒。
出门
刘驾（唐代）

出门羡他人，奔走如得涂。翻思他人意，与我或不殊。

以兹聊自安，默默行九衢。生计逐羸马，每出似移居。

客从我乡来，但得邻里书。田园几换主，梦归犹荷锄。

进犹希万一，退复何所如。况今辟公道，安得不踌躇。
亡嫂靖安君蒲氏挽词二首 其二
苏辙（宋代）

宦游非不遂，流落自粗疏。宗党半天末，存亡惊素书。

佳城东岭外，茂木故阡馀。遥想千车送，临江涕满裾。
越中送徐君寅归闽
林景熙（宋代）

此地同为客，当秋独送君。
斜阳留薄醉，远道惜轻分。
老泪遗陵木，乡山出海云。
天南有回雁，音信倘相闻。
酬河中杜侍御重寄
许浑（唐代）

五色如丝下碧空，片帆还绕楚王宫。文章已变南山雾，

羽翼应王北海风。春雪预呈霜简白，晓霞先染绣衣红。

十千沽酒留君醉，莫道归心似转蓬。
和唐山叟所赠三诗
王灼（宋代）

蓑衣芒屦日相逢，仙者谁人识吕钟。
已受丹书存夜气，定除白发变春容。
情田旧习虽锄秽，笔阵馀威尚折冲。
闻说山间赋招隐，试披云雾几多重。
泛香亭
郑损（唐代）

流杯处处称佳致，何似斯亭出自然。山溜穿云来几里，

石盘和自凿何年。声交鸣玉歌沈板，色幌寒金酒满船。

莫怪坐中难得醉，醒人心骨有潺湲。
三河道中
王枢（唐代）

十载归来对故山，山光依旧白云閒。不须更读元通偈，始信人间是梦间。
燕歌行(并序)
高适（唐代）

开元二十六年，客有从元戎出塞而还者，作《燕歌行》以示，适感征戍之事，因而和焉。

汉家烟尘在东北，汉将辞家破残贼。
男儿本自重横行，天子非常赐颜色。
摐金伐鼓下榆关，旌旆逶迤碣石间。
校尉羽书飞瀚海，单于猎火照狼山。
山川萧条极边土，胡骑凭陵杂风雨。
战士军前半死生，美人帐下犹歌舞。
大漠穷秋塞草腓，孤城落日斗兵稀。
身当恩遇常轻敌，力尽关山未解围。(常轻敌 一作：恒轻敌)
铁衣远戍辛勤久，玉箸应啼别离后。
少妇城南欲断肠，征人蓟北空回首。
边庭飘飖那可度，绝域苍茫无所有。(飘飖 一作：飘摇；无所 一作：更何)
杀气三时作阵云，寒声一夜传刁斗。
相看白刃血纷纷，死节从来岂顾勋！
君不见沙场征战苦，至今犹忆李将军。
陆右丞君实挽诗
龚开（宋代）

数关天地人何预，分在君臣礼可无。
周粟如山夷叔馁，史书犹日臼婴诬。
旧邦新命方开化，公法私情本不渝。
忠义未须论彼此，后先崇长是昌图。
呈刘子卿四首
赵蕃（宋代）

近喜周公相，初传荐士章。
非才孰为治，与国倍生光。
故国异乔木，白驹空食场。
弹冠与结绶，吾道不其昌。
归平遥
颜奎（宋代）

春□□拂拂。檐花双燕入。少年湖上风日。问天何处觅。

湖山画屏晴碧。梦华知夙昔。东风忘了前迹。上青无半壁。
句
王子俊（宋代）

安排流水落岩前。
清平乐·莲开欲遍
晏几道（宋代）

莲开欲遍，
一夜秋声转。
残绿断红香片片，
长是西风堪怨。
莫愁家住溪边，
采莲心事年年。
谁管水流花谢，
月明昨夜兰船。
同李惟寅何仁仲集朱汝修观梅花
胡应麟（明代）

一尊春兴剧，花下共传筹。艳质霜先避，清香月并流。

诗怜群玉句，人倚仲言俦。恍入西湖道，吾家万玉楼。
和李鹏飞紫童歌韵
何景福（元代）

紫童劲直过眉长，饱谙风雪含苍凉。老眼乳节似有夺朱色，响落爪甲四座闻铿锵。

余将南游苍梧叫虞舜，又欲西谒王母求玄霜。扶颠持危用舍在我尔，讵知穷途阮子空猖狂。

童乎童乎毋乃梓橦遣汝来吾傍，未易役汝去荷奚奴囊。
清平乐
仇远（元代）

寒泉如线。莎石绵云软。十里梅花香一片。不记入山深浅。

谩留两袖春风。罗浮旧梦成空。独对阑干明月，教人犹忆山中。
武林舟中送姊于归话别二首 其二
陆懿和（清代）

行装打叠两旬忙，判袂舟中别绪长。偏是今宵天气好，片帆风顺送归航。
观书有感 其三
顾清（明代）

既醉凫鹥写治安，邠风七月画艰难。施为次第分明在，只恐尘编倒背看。
惠山竹枝词五首 其五
刘继增（清代）

一篮土产客中添，五彩泥人样巧纤。耍货招牌高挂起，儿童欢喜价难廉。
赠侯彦窒
任源祥（清代）

遂尔持鸡絮，仍然得凤毛。多闻光世及，如见𢠢吾曹。

问字篝镫苦，传经阀阅高。梁园千载事，今又属枚皋。
许子遇示二绝句见索乱道因次韵奉酬
毛滂（宋代）

笔头风月无多子，尽是前人追琢余。
岂有声名到温李，仅能楚些属三闾。
留钱塘十二年
方回（元代）

一纪钱塘去未能，寒梅凉菊暑天冰。
春风七宝山头寺，夜雨三茅阁上灯。
和靖不生无隐士，道潜如在可诗僧。
大船相聚惟歌舞，小舫渔翁采芡菱。
逍遥咏 其十九
赵炅（宋代）

不争多气力，容易可成功。意马须调伏，如尘幻梦中。

任持从雅淡，乐道定雌雄。修鍊知勤苦，因缘自合同。
偈颂一百六十首
释宗杲（宋代）

拆去东篱，补起西壁。
径山门下，人无准的。
有准的，谁委悉。
僧堂觑破香积厨，鸱吻咬杀佛殿脊。
立春和孙子绍二首
王之道（宋代）

老穷推不去，湖海又逢春。
懒复论三甲，空惊荐五辛。
柳梢寒已动，萱草暖还新。
我亦寰中物，因君试问津。
访黄山人希旦留饮得杯字
李英（清代）

十月莼鲈美，盘餐许我陪。当门聊系艇，密坐一衔杯。

夕照归鸦促，天寒过雁哀。敝貂无所适，閒傍竹林隈。
大江东去 离豫章舟泊吴城山下作
王旭（元代）

南游三载，只江山、不负中原诗客。万里行装无别物，满意风云泉石。牛斗星边，灵槎缥缈，鬓影银河湿。哀歌谁和，剑光摇动空碧。回首帝子长洲，洪崖仙去，风雨鱼龙泣。海外三山何处是，黄鹤归飞无力。天下佳人，袖中瑶草，日暮空相忆。乾坤遗恨，月明吹入长笛。
题静住寺钦用上人房
马戴（唐代）

寺近朝天路，多闻玉佩音。鉴人开慧眼，归鸟息禅心。

磬接星河曙，窗连夏木深。此中能宴坐，何必在云林。
慰三叠示和章四叠前韵答之
张洵佳（清代）

五百年前早识君，同堂罗汉是同群。偶谈龙象全神现，如爇栴同遍体薰。

秦系偏师馀锐气，孝先皤腹蕴奇闻。新诗和我如挑战，直欲挥戈挽落曛。
散人咏
释文珦（宋代）

金散免镕冶，木散逃斧斤。人散外荣辱，所以为散人。

世皆贱吾散，此散吾自珍。偃蹇不任用，庶足全其身。
哭十侄
李覯（宋代）

到官六月寄书回，未病封题死后开。
一命至卑人尽得，九泉何事独相催。
唯忧旅榇还乡远，况是亲丧继踵来。
数世学文终若此，可怜门户转隳颓。
卜算子（初十日海棠宋十一哥家饮）
韩淲（宋代）

烟雨海棠花，春夜沈沈酌。寒食清明数日间，人也须行乐。

不怕清声长，只怕风儿恶。烛影红酣宝篆香，楼上黄昏角。
示众法语
释印肃（宋代）

大隐居廛小隐山，了心无事没多般。
休缘到此磨尘垢，绝爱终须耐岁寒。
百草上参多宝佛，镬头边勘赵州关。
莫教一击连天地，震动坤维顷刻间。
龙塘晚游一首
王阮（宋代）

五湖千里吞吴天，馆娃宫殿何悠然。
银山铁垒挽不动，万丈夕阳如血鲜。
野有固陋元不识，光芒夺眼眼无力。
长安路远人不来，信道举头惟见日。
煌煌火德千载期，赤帝之子张赤旗。
岁寒水冷自可畏，岂必夏盾同冬衰。
冯夷舞归惊且悦，幽壑沉沉忽金阙。
媚川谩道水含珠，照水讵夸虹贯月。
何处扁舟飞片帆，中有西子轻红衫。
想像玉颜人不远，杖头星斗寒相参。
题朱孟辩层峦图
贝琼（元代）

叠嶂何崔嵬，远近皆可数。不学王宰迟，弃墨如弃土。

林藏风雨黑，石戴冰雪古。初疑造化钟，已觉精灵聚。

遥思两山下，流泉细通圃。茅屋今何如，人去苔生户。
以偈问清远禅师
僧某（宋代）

劫火威音前，别是一壶天。御楼前射猎，不是刈荒田。
明照坊对雨
宋褧（元代）

章台车马去如流，白雨霏烟拂画楼。
九陌平铺明似练，两沟急泻碧于油。
美人虹见西山霁，少女风来北里秋。
凉意满襟帘幕卷，宫鸦归树夕阳收。
卖花郎
李之世（明代）

卖花郎，卖花郎，年年月月为花忙。六时灌溉无停手，一岁能得几春光。

男叫女啼俱不理，惜花胜于惜儿子。花正笑时尔独颦，花睡浓时尔先起。

满园烂熳为谁春，花何富贵尔何贫。漫道主人爱花好，奈何花开别主人。

城中日日看花醉，谁念种花人苦辛。
颂古三十一首
释梵琮（宋代）

乞儿无缕又无褴，馊饭残羹勿处檐。
拈起多年破蓆袋，人前更不惧羞惭。
登元佑阁次韵李左史所和范沪洲诗
魏了翁（宋代）

飘风吹面酒无力，万响摇摇不停息。
主宾才然立分鼎，抑抑威仪长不忒。
冰盘时荐樱笋香，乌丝快洒蔷薇墨。
夜深山静天四垂，悠然发我真闻识。
九里松
释道济（宋代）

九里松阴路，青泉映白沙。
谁知三伏暑，小草有幽花。
禽言六首 其三
李梦阳（明代）

姑恶姑恶，小姑刺龊姑不乐。新妇早煮餔，低声奉小姑。
夏雨
汤金钊（清代）

好雨从东来，翛然涤烦暑。微凉清心魂，凭衿快延伫。

古人不可清，开编聊晤语。庭阴绿树浓，荷露新茶煮。

客从田间来，良苗正与与。一夜灌醍醐，千村长禾黍。

额手谢天公，今年人四釜。
送许守
吴芾（宋代）

惯分符竹理疲民，来往贤星又两春。
语到江山端有助，化行风俗自还淳。
我知既去思何武，人叹无从借寇恂。
别酒径须拼一醉，他时良会恐无因。
二十三日早霁
赵蕃（宋代）

晴云如衣如絮，落月似钩似梳。
鸬鹚鸂鶒未觉，一段并能属予。
尹师鲁墓志铭
欧阳修（宋代）

师鲁，河南人，姓尹氏，讳洙。然天下之士识与不识皆称之曰师鲁，盖其名重当世。而世之知师鲁者，或推其文学，或高其议论，或多其材能。至其忠义之节，处穷达，临祸福，无愧于古君子，则天下之称师鲁者未必尽知之。

师鲁为文章，简而有法。博学强记，通知今古，长于《春秋》。其与人言，是是非非，务穷尽道理乃已，不为苟止而妄随，而人亦罕能过也。遇事无难易，而勇于敢为，其所以见称于世者，亦所以取嫉于人，故其卒穷以死。

师鲁少举进士及第，为绛州正平县主簿、河南府户曹参军、邵武军判官。举书判拔萃，迁山南东道掌书记、知伊阳县。王文康公荐其才，召试，充馆阁校勘，迁太子中允。天章阁待制范公贬饶州，谏官、御史不肯言。师鲁上书，言仲淹臣之师友，愿得俱贬。贬监郢州酒税，又徙唐州。遭父丧，服除，复得太子中允、知河南县。赵元昊反，陕西用兵，大将葛怀敏奏起为经略判官。师鲁虽用怀敏辟，而尤为经略使韩公所深知。其后诸将败于好水，韩公降知秦州，师鲁亦徙通判濠州。久之，韩公奏，得通判秦州。迁知泾州，又知渭州，兼泾原路经略部署。坐城水洛与边臣略异议，徙知晋州。又知潞州，为政有惠爱，潞州人至今思之。累迁官至起居舍人，直龙图阁。

师鲁当天下无事时独喜论兵，为《叙燕》、《息戍》二篇行于世。自西兵起，凡五六岁，未尝不在其间，故其论议益精密，而于西事尤习其详。其为兵制之说，述战守胜败之要，尽当今之利害。又欲训土兵代戍卒，以减边用，为御戎长久之策，皆未及施为。而元昊臣，西兵解严，师鲁亦去而得罪矣。然则天下之称师鲁者，于其材能，亦未必尽知之也。

初，师鲁在渭州，将吏有违其节度者，欲按军法斩之而不果。其后吏至京师，上书讼师鲁以公使钱贷部将，贬崇信军节度副使，徙监均州酒税。得疾，无医药，舁至南阳求医。疾革，隐几而坐，顾稚子在前，无甚怜之色，与宾客言，终不及其私。享年四十有六以卒。

师鲁娶张氏，某县君固。有兄源，字子渐，亦以文学知名，前一岁卒。师鲁凡十年间三贬官，丧其父，又丧其兄。有子四人，连丧其三。女一适人固，亦卒。而其身终以贬死。一子三岁，四女未嫁，家无余资，客其丧于南阳不能归。平生故人无远迩皆往赙之，然后妻子得以其柩归河南，以某年某月某日葬于先茔之次。

余与师鲁兄弟交，尝铭其父之墓矣固，故不复次其世家焉钞。铭曰：

藏之深，固之密。石可朽，铭不灭。
送郑公绩赴试金陵 其八
朱翌（宋代）

高轩过我数，相对心迹清。共乘殿角凉，剧谈新月生。

稍作莲芡费，久绝壶觞倾。告我买夜航，襆被催宵征。

秋晚破敌归，连营稍休兵。青云付一蹴，齐晋多世卿。
送罗邺赴许昌辟
贯休（唐代）

方得论心又别离，黯然江上步迟迟。不堪回首崎岖路，

正是寒风皴错时。美似郄超终有日，去依刘表更何疑。

前程不少南飞雁，聊寄新诗慰所思。
登岱，过灵岩寺，雨后作
李宪噩（清代）

山雨晓未歇，整辔趋岩陬。飒然披晨风，萧条川谷秋。

晴霭乍明晦，峦壑互沈浮。鸟飞云雾中，时一闻啁啾。

崎岖造禅宇，杂沓松柏稠。暂与山僧群，忻从樵者游。

日气表孤塔，天色分华楼。俯兹古涧树，羡彼寒洞流。

适将蹑高崇，亦复爱深幽。
和向监庙红梅
王洋（宋代）

向来冰艳敌寒空，直待春来试浅红。
大抵一般标格在，两般颜色不须同。
送汤武谕倅吴门
胡仲弓（宋代）

诸贤出处最关时，独有先生早见机。
汉櫃昔曾藏谏笔，吴江今可澣朝衣。
剩留千古清名在，带得一身公论归。
世事如碁吾懒着，敢将局面例言非。
喜文渊登第因寄二篇 其二
彭汝砺（宋代）

十年共力诗书学，万里相期将相科。白屋自知难掩抑，青山聊得慰蹉跎。

宠荣未有如君早，衰病争加若我何。灯下无人知此意，独鸣寒剑一悲歌。
木兰花慢 春日闲居，寄简西峃
杨慎（明代）

重三今日是，寒食过，又清明。念故国关心，归期难卜，望远愁生。

天留烟霞胜处，汇平湖、列岫碧纵横。花里笔床茶灶，松间渔影樵声。

可人咫尺喜逢迎，来往片云轻。看柳埧长绡，交塘归棹，双塔高城。

长安水边不记，想绿朱碧玉、事堪惊。笑弄豚儿犬子，饱餐燕麦鱼羹。
生查子
杨冠卿（宋代）

娇莺恰恰啼，过水翻回去。欲共诉芳心，故绕池边树。人去绮窗闲，弦断秦筝柱。百啭听新声，总是伤心处。
武三思
徐钧（宋代）

群贤逐去在朝空，宫禁潛归掌握中。
若使当时诛不早，崇恩庙貌又兴隆。
黄晋卿见过却归乌伤 其五
陈樵（元代）

旧业推门地，声名出礼闱。平生著风则，长世有光辉。

官序须清绩，台衡起白衣。谈经无复日，为别更依依。
万子年少自清江过访值余他出赋此寄谢 其一
龚鼎孳（清代）

鼓城悲战色，岁晏客心同。一饭怜青眼，千年想《大风》。

中原从逐鹿，吾党各飞鸿。厨俊相看尽，幽人得桂丛。
为阮大经题画二首 其一
顾清（明代）

万里龙沙隔五湖，朔风吹雪点黄芦。题诗为问沙头雁，来日天骄款塞无。
寄黄仲光
孔平仲（宋代）

早识江西黄仲光，兀然相对鬓毛苍。口陈仁义何明白，日欲经纶孰抵当。

田老讴吟知盛德，心交隔阔想馀芳。方今天子求才艺，云有锋车降宠章。
送礼部潘尚书致仕还建安
徐铉（宋代）

名遂功成累复轻，鲈鱼因起旧乡情。履声初下金华省，

帆影看离石首城。化剑津头寻故老，同亭会上问仙卿。

冥鸿高举真难事，相送何须泪满缨。
满庭芳·千古黄州
王以宁（宋代）

千古黄州，雪堂奇胜，名与赤壁齐高。竹楼千字，笔势压江涛。笑齐江头皓月，应曾照、今古英豪。菖蒲酒，窊尊无恙，聊共访临皋。陶陶。谁晤对，粲花吐论，宫锦纫袍。借银涛雪浪，一洗尘劳。好在江山如画，人易老、双鬓难茠。升平代，凭高望远，当赋反离骚。
河满子
贺铸（宋代）

每恨相逢薄处，可怜欲去迟回。犹记新声团扇□，殷勤再引余犹。为问依依杨柳，秋风好住章台。

疏雨忽随云断，斜阳却送潮回。桃叶青山长在眼，几时双楫迎来。如待碧阑红药，一年两度花开。
开东园路北至山脚因治路傍隙地杂植花草
陆游（宋代）

病眼逢人每嬾开，正须此地洗氛埃。
数枝梅向林梢出，一脉泉从岭背来。
藤杖有时缘石磴，风炉随处置茶杯。
残躯自笑如春草，又喜天边斗柄回。
九月遇雨前韵
黄公辅（明代）

萧萧秋意柳梅疏，零雨无端洒比庐。岂欲东篱留晚节，故将甘澍润花初。

风前漫把茱萸酌，醉后还看楚国书。客舍虽凭开寂寞，平时游侣在何闾。
谒三闾大夫祠
梁以壮（明代）

国风不入楚人辞，天使离骚续国诗。空笑郑姬亡土地，几曾罗水没须眉。

残烟柳影连湖暗，旧苑乌啼落日迟。为客亦寻詹尹卜，片心将付白云知。
首夏而有秋意
李曾伯（宋代）

才过清和候，凄然感旅怀。新蛩吟古砌，落叶满前阶。

榴火春仍驻，槐屯午自佳。凭诗记风土，归以语朋侪。
宿七里滩
林景熙（宋代）

寥落空江上，买鱼开酒尊。
乱山含雪意，孤艇寄枫根。
滩近不成梦，鸿飞欲断魂。
偶呼英帽语，一犬吠前村。
题和州云荫轩
刘摰（宋代）

古木无年岁，新亭托隐栖。交涂寒纛整，垂荫乱云低。

明暗苍烟合，深沈绿幄齐。雨回阴径外，日隔画檐西。

凉露缘虚滴，珍禽占密啼。仙家青桂洞，隐士碧萝溪。

覆冒均松盖，妖秾笑李蹊。坐疑秋色早，境与世尘暌。

地惜开轩晚，名因寓意题。还当推大荫，天下一民黎。
辞李大谏再住万寿
释师观（宋代）

年来老倒觉痴顽，振作丛林岂等闲。
珍重贤侯休更问，且容懒散卧云间。
题小松
张祜（唐代）

何处斸云烟，新移此馆前。碧姿尘不染，清影露长鲜。

耸地心才直，凌云操未全。可悲人自老，何日是千年。